ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0005/98 υποβολή: Alexandros Alavanos (GUE/NGL) προς την Επιτροπή (29 Iανουαρίου 1998)

Θέμα: Προστασία των παιδιών από τηλεοπτικές προβολές που έχουν έντονες εναλλαγές φωτός

Στην Ιαπωνία παρουσιάσθηκαν πρόσφατα κρίσεις επιληψίας σε 700 παιδιά, ενώ παρακολουθούσαν στην τηλεόραση κινούμενα σχέδια με έντονα χρώματα και γρήγορα εναλλασσόμενες εικόνες, με αποτέλεσμα να προκληθεί ανησυχία στην κοινή γνώμη. Δεδομένου ότι το πρόβλημα αφορά τα περισσότερα παιδιά που παρακολουθούν παρόμοια προγράμματα, προτίθεται η Επιτροπή να θέσει περιορισμούς σε τέτοιου είδους προβολές στην τηλεόραση;

Απάντηση του κ. Oreja εξ ονόματος της Επιτροπής (23 Φεβρουαρίου 1998)

Το άρθρο 22 (1) της οδηγίας 97/36/ΕΚ του Κοινοβουλίου και του Συμβουλίου της 30ης Ιουνίου 1997 για την τροποποίηση της οδηγίας 89/552/ΕΟΚ του Συμβουλίου για τον συντονισμό ορισμένων νομοθετικών, ρυθμιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 202 της 30.7.1997. )) ορίζει ότι τα κράτη μέλη λαμβάνουν τα κατάλληλα μέτρα ώστε οι εκπομπές των ραδιοτηλεοπτικών οργανισμών που υπόκεινται στη δικαιοδοσία τους να μην περιλαμβάνουν προγράμματα τα οποία ενδέχεται να βλάψουν σοβαρά την σωματική, πνευματική ή ηθική ανάπτυξη των ανηλίκων. Κατά συνέπεια, εάν οι εκπομπές στις οποίες αναφέρεται το Αξιότιμο Μέλος του Κοινοβουλίου πραγματοποιούντο σ' ένα από τα κράτη μέλη του Ευρωπαϊκού Οικονομικού Χώρου, αυτό θα αποτελούσε παραβίαση του κοινοτικού δικαίου. Η Επιτροπή δεν γνωρίζει να έχει μεταδοθεί τέτοια εκπομπή στην Ευρώπη μέχρι σήμερα.
ΓΡΑΠΤΗ ΕΡΩΤΗΣΗ E-0081/98 υποβολή: Patricia McKenna (V) προς την Επιτροπή (30 Iανουαρίου 1998)

Θέμα: Μη ιονίζουσα ακτινοβολία

Τον Ιούνιο του 1996 η Ευρωπαϊκή Επιτροπή δημοσίευσε μελέτη με τίτλο «Μη ιονίζουσα ακτινοβολία: πηγές, έκθεση και επιπτώσεις στην υγεία».

Θα μπορούσε να παράσχει η Επιτροπή λεπτομέρειες όλων των εργασιών που διεξήγαγε σχετικά με τη μη ιονίζουσα ακτινοβολία από τότε που δημοσιεύθηκε η έκθεση αυτή; Έχει δημοσιεύσει έκτοτε άλλες εκθέσεις για το θέμα αυτό;

Απάντηση του κ.Flynn εξ ονόματος της Επιτροπής (12 Μαρτίου 1998)

Από τη δημοσίευση του εκτενούς κειμένου για την επισκόπηση της μη ιονίζουσας ακτινοβολίας ως σήμερα, ομάδα εμπειρογνωμόνων παρέχει συμβουλές στην Επιτροπή για περαιτέρω έρευνα των πιθανών επιπτώσεων των κινητών τηλεφώνων στην υγεία. Οι συμβουλές αυτές έχουν ληφθεί υπόψη στην πρόταση της Επιτροπής για το πέμπτο ερευνητικό πρόγραμμα πλαίσιο. Οι ενδιαφερόμενοι βουλευτές του Ευρωπαϊκού Κοινοβουλίου έλαβαν την πρόταση των εμπειρογνωμόνων, μόλις ετοιμάστηκε προς διάθεση. Αντίγραφό της έλαβε απευθείας η κα βουλευτής καθώς και η γραμματεία του Κοινοβουλίου.

Η Επιτροπή συμμετέχει στο ερευνητικό πρόγραμμα της Παγκόσμιας Οργάνωσης Υγείας (ΠΟΥ) για τα ηλεκτρομαγνητικά πεδία, με στόχο τη σύνταξη κειμένου για τα κριτήρια περιβαλλοντικής υγιεινής όσον αφορά την εκτίμηση των κινδύνων. Ο συντονισμός της κοινοτικής έρευνας γίνεται προς το παρόν με το πρόγραμμα COST.

Τέλος η Επιτροπή προτίθεται να προτείνει σε εύθετο χρόνο μια σύσταση του Συμβουλίου που προορίζεται να χρησιμεύσει ως οδηγός για τα κράτη μέλη που επιθυμούν να αναλάβουν πρωτοβουλίες για την προστασία της δημόσιας υγείας.
ΓΡΑΠΤΗ ΕΡΩΤΗΣΗ E-0222/98 υποβολή: Markus Ferber (PPE) προς την Επιτροπή (13 Φεβρουαρίου 1998)

Θέμα: Ενισχύσεις της ΕΕ προς τη Βαυαρική Σουαβία από το Κοινωνικό και Περιφερειακό Ταμείο

Ζητείται από την Επιτροπή να απαντήσει στα ακόλουθα ερωτήματα όσον αφορά τις οικονομικές και περιφερειακές ενισχύσεις της ΕΕ προς τη διοικητική περιφέρεια της Βαυαρικής Σουαβίας (Bayerisch-Schwaben):

1. Ποιό ήταν το ύψος των διαρθρωτικών πιστώσεων της ΕΕ που έρρευσαν κατά το έτος 1997 προς την ανωτέρω περιοχή και ποιά ήταν ειδικότερα η κατανομή τους ανά ταμεία και κοινοτικές πρωτοβουλίες;

2. Ποιό ήταν το ύψος του ποσού που διατέθηκε για τον τομέα της γεωργίας;

3. Πόσες θέσεις εργασίας δημιουργήθηκαν το 1997 στην περιοχή της Βαυαρικής Σουαβίας με τη βοήθεια των οικονομικών και περιφερειακών ενισχύσεων της ΕΕ;

4. Ποιό ήταν το ύψος των διαρθρωτικών πιστώσεων της ΕΕ που έρρευσαν κατά το έτος 1997 προς αντίστοιχες περιοχές άλλων κρατών μελών της ΕΕ;

5. Πόσες θέσεις εργασίας δημιουργήθηκαν το 1997 σε αντίστοιχες περιοχές άλλων κρατών μελών της ΕΕ με τη βοήθεια των οικονομικών και περιφερειακών ενισχύσεων της ΕΕ;

Απάντηση του κ. Santer εξ ονόματος της Επιτροπής (16 Μαρτίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0003/98 υποβολή: Alexandros Alavanos (GUE/NGL) προς την Επιτροπή (29 Iανουαρίου 1998)

Θέμα: Συνταξιοδοτικά δικαιώματα στους ηλικιωμένους μακροχρόνιους άνεργους

Σύμφωνα με την Εθνική Στατιστική Υπηρεσία Ελλάδος, η μακροχρόνια ανεργία έχει πάρει μεγάλη έκταση, πάνω από 50% των ανέργων. Μια ιδιαίτερη κατηγορία μακροχρόνιων ανέργων είναι οι ηλικιωμένοι που ήδη έχουν συμπληρώσει το όριο ηλικίας συνταξιοδότησης, αλλά δεν έχουν τα απαραίτητα χρόνια ασφάλισης για συνταξιοδότηση σύμφωνα με την ελληνική νομοθεσία και εξακολουθούν να παραμένουν άνεργοι.

Ερωτάται η Επιτροπή:

1. Σε ανάλογες περιπτώσεις οι νομοθεσίες των κρατών-μελών προβλέπουν ευεργετικές διατάξεις;

Σε ποιά κράτη;

2. Κρίνει θεμιτή τη διεκδίκηση επιστροφής των καταβληθεισών εισφορών στο ταμείο ασφάλισης για σύνταξη;

Απάντηση του κ. Flynn εξ ονόματος της Επιτροπής (13 Μαρτίου 1998)

Όσον αφορά την ερώτηση του αξιότιμου βουλευτή, η Επιτροπή οφείλει να διευκρινίσει ότι, στο θέμα της οργάνωσης και της λειτουργίας των συστημάτων κοινωνικής προστασίας, τα κράτη μέλη είναι ελεύθερα να θεσπίζουν εθνικούς κανόνες, εφόσον τηρούν την κοινοτική νομοθεσία σχετικά με την ίση μεταχείριση ανδρών και γυναικών, το άρθρο 119 της συνθήκης ΕΚ, την οδηγία 79/7/ΕΟΚ ((ΕΕ L 6 της 10.1.1979 )) και την οδηγία 96/97/ΕΚ του Συμβουλίου της 20ής Δεκεμβρίου 1996 που τροποποιεί την οδηγία 86/378/ΕΟΚ για την εφαρμογή της αρχής της ίσης μεταχείρισης ανδρών και γυναικών στα επαγγελματικά συστήματα κοινωνικής ασφάλισης ((ΕΕ L 46 της 17.2.1997 )), καθώς και τις οδηγίες σχετικά με την κοινωνική ασφάλιση των διακινούμενων εργαζομένων (κανονισμοί 1408/71 και 574/72 του Συμβουλίου της 21ης Μαρτίου 1972 που καθορίζουν τον τρόπο εφαρμογής του κανονισμού 1408/71 περί εφαρμογής των συστημάτων κοινωνικής ασφάλισης στους μισθωτούς εργαζομένους και στα μέλη των οικογενειών τους που διακινούνται εντός της Κοινότητας ((ΕΕ L 74 της 27.3.1972 )), όπως τροποποιήθηκαν).

Θέματα όπως η αποζημίωση των ανέργων που έχουν συμπληρώσει την ηλικία συνταξιοδότησης ή η επιστροφή των καταβληθεισών εισφορών σε ταμεία ασφάλισης για σύνταξη αποτελούν αποκλειστική αρμοδιότητα των αρχών των κρατών μελών.

Η Επιτροπή δεν διαθέτει στοιχεία σχετικά με τις ευεργετικές διατάξεις που ισχύουν σε ορισμένα κράτη μέλη για την αποζημίωση των ανέργων που έχουν συμπληρώσει την κανονική ηλικία συνταξιοδότησης.
ΓΡΑΠΤΗ ΕΡΩΤΗΣΗ E-0094/98 υποβολή: Konstantinos Hatzidakis (PPE) προς την Επιτροπή (30 Iανουαρίου 1998)

Θέμα: Πορεία απορρόφησης των πόρων των Διαρθρωτικών Ταμείων και του Ταμείου Συνοχής

Θα μπορούσε η Επιτροπή να με πληροφορήσει ποιά είναι η μέχρι σήμερα συνολική απορρόφηση πόρων (απόλυτα ποσά και ποσοστά) των Διαρθρωτικών Ταμείων και του Ταμείου Συνοχής από κάθε χώρα-μέλος σε σχέση με το σύνολο των πόρων για όλη την τρέχουσα προγραμματική περίοδο (1994-1999) και σε σχέση με τον προγραμματισμό μέχρι το τέλος του 1997;

Απάντηση της κας Wulf-Mathies εξ ονόματος της Επιτροπής (3 Απριλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0146/98 υποβολή: Brian Simpson (PSE) προς την Επιτροπή (2 Φεβρουαρίου 1998)

Θέμα: Dresser-Rand

Γνωρίζει η Επιτροπή ότι η επιχείρηση Dresser-Rand που εδρεύει στο Wythenshawe, Ηνωμένο Βασίλειο, ετοιμάζεται να μεταφέρει τις μονάδες παραγωγής της στη Χάβρη, Γαλλία, πράγμα που συνεπάγεται την απώλεια 300 θέσεων εργασίας από μία περιοχή που εμπίπτει στο Στόχο 2 του ΕΤΠΑ;

Μπορεί η Επιτροπή να διερευνήσει εάν αυτή η μεταφορά της επιχείρησης δεν είναι αποτέλεσμα παράνομων επιδοτήσεων ή δωροδοκιών εκ μέρους των βελγικών αρχών;

Απάντηση του κ. Van Miert εξ ονόματος της Επιτροπής (6 Μαρτίου 1998)

Η Επιτροπή έλαβε γνώση του ερωτήματος που έθεσε το Αξιότιμο Μέλος σχετικά με την υπόθεση που αναφέρεται στο θέμα και έδωσε ήδη θετική απάντηση: ήρθε σε επαφή με τις γαλλικές αρχές για να διασφαλίσει την τήρηση των κοινοτικών κανόνων στον τομέα των κρατικών ενισχύσεων.

Η Επιτροπή θα ενημερώσει το συντομότερο το Αξιότιμο Μέλος για τα συμπεράσματα στα οποία θα καταλήξει μετά το πέρας των ερευνών αυτών.
ΓΡΑΠΤΗ ΕΡΩΤΗΣΗ E-0433/98 υποβολή: Leonie van Bladel (UPE) προς την Επιτροπή (24 Φεβρουαρίου 1998)

Θέμα: Ενθάρρυνση θετικών εξελίξεων στο Μαυροβούνιο

Στη Γιουγκοσλαβική Δημοκρατία του Μαυροβουνίου η διαδικασία της μετάβασης σε μια ανοικτή και δημοκρατική κοινωνία προωθείται περισσότερο από ό,τι στην άλλη Δημοκρατία της χώρας, τη Σερβία. Μια ανεμπόδιστη εξέλιξη προς την κατεύθυνση αυτή μπορεί, σε σύντομο μάλιστα χρονικό διάστημα, να αποφέρει καρπούς σε ό,τι αφορά τη βελτίωση της κατάστασης τόσο στη Σερβία όσο και στη Γιουγκοσλαβία ως σύνολο. Ωστόσο, αυτή η θετική εξέλιξη παρεμποδίζεται από εσωτερικούς και εξωτερικούς παράγοντες:

Εσωτερικά, γίνεται λόγος ότι οι αρχές της Σερβίας επηρεάζουν αρνητικά την εξέλιξη, τόσο άμεσα όσο και έμμεσα μέσω οργάνων της Γιουγκοσλαβικής Ομοσπονδίας. Έτσι, τα κρατικά μέσα ενημέρωσης στη Σερβία ασκούν εδώ και μήνες συκοφαντική εκστρατεία κατά του νέου Προέδρου του Μαυροβουνίου Djukanovic και των οπαδών του.

Εξωτερικά, το Μαυροβούνιο έχει να αντιμετωπίσει περιοριστικά μέτρα τόσο σε χρηματοπιστωτικό όσο και σε εμπορικό επίπεδο, μέτρα που έχουν επιβληθεί από τη Διεθνή Κοινότητα στη νέα Γιουγκοσλαβία.

Μπορεί η Επιτροπή να αναφέρει εάν και με ποιό τρόπο είναι δυνατόν να ενισχυθούν, με συγκεκριμένα μέτρα οι θετικές εξελίξεις που παρατηρούνται σε ό,τι αφορά την πολιτική κατάσταση στο Μαυροβούλιο;

Είναι διατεθειμένη η Επιτροπή, μέσω των κατάλληλων διασυνδέσεων, να ζητήσει επιμόνως από τις σερβικές και γιουγκοσλαβικές αρχές να σεβαστούν το δικαίωμα της Δημοκρατίας του Μαυροβουνίου, που κατοχυρώνεται στο γιουγκοσλαβικό σύνταγμα, να ρυθμίζει το ίδιο τις υποθέσεις του;

Απάντηση του κ. Van den Broek εξ ονόματος της Επιτροπής (25 Μαρτίου 1998)

Η Επιτροπή συμβάλλει στις συνεχείς θετικές εξελίξεις στο Μαυροβούνιο, παρέχοντας στήριξη για τον εκδημοκρατισμό, τα δικαιώματα του ανθρώπου και των μειονοτήτων και τα ανεξάρτητα μέσα ενημέρωσης, τομείς που όλοι έχουν να διαδραματίσουν σημαντικό ρόλο. Επίσης, η Ένωση παρέχει σαφή πολιτική στήριξη προκειμένου για γνήσιες προσπάθειες εκδημοκρατισμού στο Μαυροβούνιο.

Η επιλεξιμότητα της Ομοσπονδιακής Δημοκρατίας της Γιουγκοσλαβίας (ΟΔΓ) για να συμπεριληφθεί σε αυτόνομο εμπορικό καθεστώς και στο πρόγραμμα PHARE εξαρτάται από τη συμμόρφωσή της προς τους αντίστοιχους πολιτικούς και οικονομικούς όρους, τους οποίους όμως εξακολουθεί να μην πληροί. Καθώς αυτά τα μέτρα και προγράμματα εφαρμόζονται σε κρατικές οντότητες (π.χ. ΟΔΓ) και όχι σε επιμέρους τμήματα αυτών (π.χ. Δημοκρατίες της Σερβίας και του Μαυροβουνίου), προς το παρόν το Μαυροβούνιο δεν μπορεί να λάβει ούτε εμπορικές προτιμήσεις ούτε ενίσχυση από το πρόγραμμα PHARE. Ωστόσο, τα κατάλληλα έργα είναι δυνατόν να χρηματοδοτηθούν από τα κονδύλια του προϋπολογισμού που διατίθεται για την ανασυγκρότηση στην πρώην Γιουγκοσλαβία.
ΓΡΑΠΤΗ ΕΡΩΤΗΣΗ E-0173/98 υποβολή: Mary Banotti (PPE) προς το Συμβούλιο (6 Φεβρουαρίου 1998)

Θέμα: Παιδιά με μαθησιακές δυσκολίες

Θα μπορούσε να εξηγήσει το Συμβούλιο για ποιο λόγο η βρετανική προεδρία δεν αναφέρει στο πρόγραμμά της μέτρα για τις ανάγκες των παιδιών με ιδιαίτερες μαθησιακές δυσκολίες τη στιγμή που το ενδιαφέρον της βρετανικής προεδρίας επικεντρώνεται στην «Ευρώπη των λαών»; Αναμφίβολα, το παιδί βρίσκεται στη βάση της «Ευρώπης των λαών»!

Συμφωνεί το Συμβούλιο ότι πρόκειται για πολύ σοβαρή παράλειψη από το πρόγραμμα της προεδρίας δεδομένου ότι η κυβέρνηση του ΗΒ μόλις εξέδωσε πράσινο βιβλίο που τροποποιεί ριζικά την πολιτική της στο θέμα της ισότητας ευκαιριών (main streaming);

Λαμβάνοντας υπόψη ότι το 18% περίπου του πληθυσμού της Ευρωπαϊκής Ένωσης αντιμετωπίζει ειδικές μαθησιακές δυσκολίες και ότι οι κρατούμενοι σε φυλακές, μέχρι ένα ποσοστό της τάξεως περίπου του 40%, πάσχουν από δυσλεξία, δεν συμφωνεί το Συμβούλιο ότι πρέπει να ληφθούν προληπτικά μέτρα προκειμένου να ενισχυθεί η κοινωνική ένταξη, οι κοινωνικές προοπτικές και οι προοπτικές απασχόλησης των παιδιών και των νέων με μαθησιακές δυσκολίες σ' ολόκληρη την Ευρωπαϊκή Ένωση;

Σε καταφατική περίπτωση, ποιά βραχυπρόθεσμα και μακροπρόθεσμα μέτρα προβλέπει το Συμβούλιο γενικότερα και η βρετανική προεδρία, ειδικότερα;

Απάντηση (27 Απριλίου 1998)

H προώθηση της ισότητας ευκαιριών στην παιδεία, την κατάρτιση και την εργασία αποτελούν σημαντική συνιστώσα της συζήτησης για την απασχολησιμότητα η οποία ευρίσκεται στο επίκεντρο του προγράμματος της Προεδρίας σε θέματα παιδείας και κοινωνικών υποθέσεων. Η αντιμετώπιση των αναγκών των παιδιών με ειδικές μαθησιακές δυσκολίες αποτελεί, έμμεσα, στοιχείο της αρχής της ισότητας ευκαιριών στην παιδεία.

Εξάλλου, στα πλαίσια του προγράμματος της Προεδρίας διοργανώθηκε Διάσκεψη σχετικά με τις ειδικές εκπαιδευτικές ανάγκες στα σχολεία η οποία θα πραγματοποιηθεί στο Ουϊνδσορ στις 7 Μαΐου 1998. Σκοπός της Διάσκεψης, η οποία απευθύνεται σε εμπειρογνώμονες στα θέματα αυτά, είναι η διεξαγωγή συγκρίσεων μεταξύ των συστημάτων των κρατών μελών και σχετίζεται με τις εργασίες του νέου Ευρωπαϊκού Οργανισμού για τις Ειδικές Εκπαιδευτικές Ανάγκες. Πράγματι, πιστεύουμε ότι μπορούμε να επωφεληθούμε αμοιβαία από την ανταλλαγή ιδεών και ορθής πρακτικής στα διάφορα σχολικά συστήματα των κρατών μελών όπως, π.χ. στα πλαίσια του προγράμματος ΣΩΚΡΑΤΗΣ.
ΓΡΑΠΤΗ ΕΡΩΤΗΣΗ E-0083/98 υποβολή: Carlos Robles Piquer (PPE) προς το Συμβούλιο (30 Iανουαρίου 1998)

Θέμα: Αμερόληπτη δίκη για τους κατηγορούμενους στην υπόθεση της τρομοκρατικής ενέργειας κατά της Pan Am

Το Υπουργείο Εξωτερικών των ΗΠΑ δημοσίευσε στον Τύπο ολοσέλιδες καταχωρήσεις με τις οποίες γνωστοποιεί ότι προσφέρει έως 4 εκατ. δολάρια για την παροχή πληροφοριών που θα οδηγούσαν στη σύλληψη των Lamen Khalifa Fhimah και Abdel Basset Al-Megrahi, πολιτών της Λιβύης που κατηγορούνται για τη φοβερή τρομοκρατική ενέργεια που κόστισε τη ζωή 270 επιβατών της πτήσης 103 της Pan Am, στο Ηνωμένο Βασίλειο στις 21 Δεκεμβρίου 1988.

Έχει έκτοτε περάσει μια περίπου δεκαετία και η υπόθεση αυτή εξακολουθεί να εκκρεμεί δικαστικώς, ενώ είναι ακόμη ζωντανή η ανάμνηση της φρίκης από την τρομοκρατική αυτή πράξη αλλά και από εκείνη που διαπράχθηκε αργότερα και κόστισε τη ζωή σε 171 επιβάτες αεροσκάφους της γαλλικής πολιτικής αεροπορίας που υπερύπτατο του Νίγηρα, επίσης αποδιδόμενη στην κυβέρνηση της Τρίπολης. Πάντως, η προειρημένη αγγελία δεν παύει να προκαλεί κατάπληξη, δοθέντος ότι οι δύο κατηγορούμενοι είναι πασίγνωστο ότι ζουν στη Λιβύη και ότι η κυβέρνηση του Συνταγματάρχη Καντάφη αρνείται να τους παραδώσει στην αγγλική δικαιοσύνη, όπως έμμεσα αναγνωρίζει και το State Departement, αναφέροντας ότι «τα Ηνωμένα Έθνη επέβαλαν κυρώσεις κατά της Λιβύης για την άρνησή της να παραδώσει τους Fhimah και Megrahi προκειμένου να δικαστούν».

Μπορεί να μας εξηγήσει το Συμβούλιο ποιά είναι η θέση του επί του προκειμένου και για ποιούς λόγους δεν γίνεται δεκτή ή δεν υποστηρίζεται από την Ευρωπαϊκή Ένωση η δικαιοδοσία του Διεθνούς Δικαστηρίου της Χάγης, το οποίο χωρίς αμφιβολία είναι σε θέση να εκδώσει μια σωστή και αμερόληπτη απόφαση στην εκδίκαση αυτής της υπόθεσης;

Απάντηση (27 Απριλίου 1998)

To Συμβούλιο συμμερίζεται απόλυτα τον αποτροπιασμό του Αξιότιμου κ. Βουλευτή για τις βάρβαρες τρομοκρατικές επιθέσεις κατά την πτήση 103 της Pan Am και την πτήση 772 της Γαλλικής UTA πάνω από τον Νίγηρα.

Το Συμβούλιο συμμερίζεται επίσης τη λύπη του επειδή, στην περίπτωση της βομβιστικής ενέργειας στο Lockerbie, έχουν περάσει 9 χρόνια χωρίς να αποδοθεί δικαιοσύνη. Η Ευρωπαϊκή 'Ενωση εμμένει στην απόφασή της να επιδιώξει την ταχύτερη δυνατή επίλυση του ζητήματος, βάσει της πλήρους συμμόρφωσης της Λιβύης προς τις υποχρεώσεις της, οι οποίες απορρέουν από τα οικεία ψηφίσματα του Συμβουλίου Ασφαλείας. 'Οπως θα γνωρίζει ο Αξιότιμος κ. Βουλευτής, στην περίπτωση αυτή αρμοδιότητα διεκδικούν η Σκωτία (ΗΒ), στην οποία συνέβη η βομβιστική ενέργεια, και οι ΗΠΑ, αφού το συγκεκριμένο αεροπλάνο ήταν αμερικανικό. Δεν υπάρχει διεθνές ποινικό δικαστήριο στη Χάγη με δικαιοδοσία σε ποινικές υποθέσεις όπως αυτή. Η δικαιοδοσία του Διεθνούς Δικαστηρίου περιορίζεται σύμφωνα με τον κανονισμό του, στη διευθέτηση διαφορών μεταξύ κρατών.
ΓΡΑΠΤΗ ΕΡΩΤΗΣΗ E-0364/98 υποβολή: Fernando Fernαndez Martνn (PPE) προς το Συμβούλιο (19 Φεβρουαρίου 1998)

Θέμα: Πρόταση κανονισμού σχετικά με τη δημιουργία θέσεων απασχόλησης και τη στήριξη στις μικρές επιχειρήσεις και τις «μικροεπιχειρήσεις» των χωρών του Μαγκρέμπ

Η πρόταση κανονισμού σχετικά με τη δημιουργία θέσεων απασχόλησης και τη στήριξη στις μικρές επιχειρήσεις και τις «μικροεπιχειρήσεις» των χωρών του Μαγκρέμπ ((ΕΕ C 214 της 04.08.1994, σελ. 26 )) υποβλήθηκε στο Ευρωπαϊκό Κοινοβούλιο τον Αύγουστο του 1994. Η πρόταση αυτή απαιτούσε τη χρησιμοποίηση της διαδικασίας της συνεργασίας, στο πλαίσιο της οποίας το Ευρωπαϊκό Κοινοβούλιο διατύπωσε τη θέση του, σε πρώτη ανάγνωση, στις 28.10.1994. Η Επιτροπή παρουσίασε την τροποποιημένη πρότασή της στις 22.12.1994. Έκτοτε αναμενόταν η έκδοση της κοινής θέσης του Συμβουλίου, πράγμα που δεν έχει γίνει ακόμη.

Ποιά είναι ακριβώς η κατάσταση στους κόλπους του Συμβουλίου σε σχέση με την προειρημένη πρόταση κανονισμού και ποιοί είναι οι λόγοι που εμποδίζουν την επίτευξη κοινής θέσης;

Πού ακριβώς οφείλεται το εν λόγω μπλοκάρισμα της πρότασης;

Πότε προβλέπει το Συμβούλιο ότι θα εκδοθεί η κοινή θέση του;

Απάντηση (11 Μαΐου 1998)

Το Συμβούλιο είχε αρχίσει την εξέταση της πρότασης κανονισμού την οποία αναφέρει στην ερώτησή του ο αξιότιμος κ. Βουλευτής, αλλά δεν την ολοκλήρωσε διότι στο μεταξύ αυτό το σχέδιο κανονισμού κατέστη άνευ αντικειμένου.

Συγκεκριμένα, βάσει των συμπερασμάτων των Ευρωπαϊκών Συμβουλίων της Κέρκυρας και του 'Εσσεν όσον αφορά την στρατηγικής σημασίας προτεραιότητα της περιοχής της Μεσογείου και τη θέσπιση ευρωμεσογειακής εταιρικής σχέσης που θα πρέπει να λάβει ουσιαστική οικονομική βοήθεια, η Επιτροπή υπέβαλε μια νέα μορφή χρηματοδοτικής εταιρικής σχέσης μέσω του κανονισμού MEDA. Ο κανονισμός αυτός εκδόθηκε από το Συμβούλιο αφού ζητήθηκε δύο φορές η γνώμη του Ευρωπαϊκού Κοινοβουλίου.

Στην αρχική της πρόταση, η Επιτροπή ανέφερε συγκεκριμένα, στις παραγράφους του αιτιολογικού, την πρόταση που επικαλείται ο αξιότιμος κ. Βουλευτής, καθώς και άλλους κανονισμούς του Συμβουλίου σχετικά με τη χρηματοδοτική συνεργασία με τις μεσογειακές χώρες, για να δηλώσει ότι το νέο σχέδιο κανονισμού τους αντικαθιστούσε.

Πράγματι, το Παράρτημα ΙΙ του κανονισμού MEDA καθορίζει τους στόχους και τις λεπτομέρειες των μέτρων υποστήριξης και προβλέπει μέτρα για την ενίσχυση των μικρομεσαίων επιχειρήσεων στις μεσογειακές χώρες.
ΓΡΑΠΤΗ ΕΡΩΤΗΣΗ E-0111/98 υποβολή: Markus Ferber (PPE) προς την Επιτροπή (30 Iανουαρίου 1998)

Θέμα: Εκδόσεις της Ευρωπαοκής Επιτροπής

Μπορεί η Επιτροπή να παράσχει πληροφορίες σχετικά με τις εκδόσεις της:

1. Πόσα κείμενα εκδίδουν όλες οι Γενικές Διευθύνσεις, συμπεριλαμβανομένων του Κοινού Κέντρου Ερευνών και των αντιπροσωπειών της Επιτροπής στα κράτη μέλη;

2. Πόσες δημοσιεύσεις εκδίδει κάθε Γενική Διεύθυνση και από ποιά κονδύλια του προϋπολογισμού χρηματοδοτούνται οι εκδόσεις κάθε Γενικής Διεύθυνσης;

3. Σε ποιό ύψος ανέρχονται συνολικά οι χρηματοδοτικοί πόροι για τις εκδόσεις της Επιτροπής και σε ποιό ύψος ανέρχονται οι πιστώσεις για τις εκδόσεις κάθε Γενικής Διεύθυνσης;

Απάντηση του κ. Santer εξ ονόματος της Επιτροπής (16 Μαρτίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0120/98 υποβολή: Gerardo Fernαndez-Albor (PPE) προς την Επιτροπή (30 Iανουαρίου 1998)

Θέμα: Συμβολή στο Ιακώβειο Έτος

Το νέο Ιακώβειο Έτος που θα εορτασθεί το 1999, θα δώσει και πάλι την ευκαιρία σε πολλούς πολίτες της Ευρωπαϊκής Ένωσης να επισκεφθούν τον τάφο του αποστόλου Ιακώβου, συνεχίζοντας έτσι μια μακραίωνη παράδοση η οποία συμβάλλει στην εδραίωση του πολιτισμού που είναι το θεμέλιο του ευρωπαϊκού πνεύματος.

Το προσκύνημα στο Santiago de Compostela είναι ανάγκη πνευματική την οποία αισθάνονται πολλοί πολίτες της Ένωσης, για να βρουν τον εαυτό τους, και να επιβεβαιώσουν τις ρίζες και τις πεποιθήσεις που συνιστούν την ευρωπαϊκή πολιτισμική τους ταυτότητα, εν ολίγοις τις αρχές τους.

Δε νομίζει η Επιτροπή ότι το νέο Ιακώβειο Έτος της προσφέρει μια ευκαιρία για να συνεισφέρει κατά κάποιο τρόπο στην αποκατάσταση και βελτίωση των εγκαταστάσεων των ξενώνων για τους προσκυνητές, συμβάλλοντας έτσι στην εξασφάλιση καλύτερων καταλυμάτων για τους εν λόγω πολίτες της Ευρωπαϊκής Ένωσης, οι οποίοι αναμένουν μια τέτοια χειρονομία υπέρ της προειρημένης μακραίωνης παράδοσης, που αποτελεί καθολική έκφραση της ευρωπαϊκής ταυτότητας, του πνεύματος, της θρησκευτικής πίστης και γενικά του πολιτισμού μας;

Απάντηση του κ. Oreja εξ ονόματος της Επιτροπής (13 Μαρτίου 1998)

Η Επιτροπή ευχαριστεί το αξιότιμο μέλος του Κοινοβουλίου για τις πληροφορίες που της έδωσε σχετικά με το προσκύνημα στο Σαντιάγκο ντε Κομποστέλα.

Η Επιτροπή διεξάγει εδώ και αρκετά χρόνια συγκεκριμένη δράση στήριξης για την αποκατάσταση διαφόρων μνημείων που βρίσκονται κατά μήκος της διαδρομής αυτής, έχοντας πλήρη επίγνωση της μεγάλης ιστορικής σημασίας τους.

Ένα σαφές παράδειγμα της ενίσχυσης της Επιτροπής αποτελεί η ενίσχυση που προβλέπεται στο άρθρο 2.2.3 του προγράμματος του Ευρωπαϊκού Ταμείου Περιφερειακής Ανάπτυξης (ΕΤΠΑ) για την Galicia για το χρονικό διάστημα 1994-1999, με το οποίο προβλέπεται χρηματοδότηση στο «Consorcio Santiago» ύψους 31,96 εκατ. ECU από το ΕΤΠΑ, από συνολική προγραμματιζόμενη επένδυση ύψους 44,09 εκατ. ECU. Ο φορέας αυτός συστάθηκε από τις εθνικές, περιφερειακές και τοπικές αρχές που είναι αρμόδιες για την προώθηση και τον συντονισμό των δραστηριοτήτων και της διαχείρισης που απαιτείται για την προετοιμασία της πόλης Santiago de Compostela επ' ευκαιρία του Ιακωβείου Έτους (1999) και της ανακήρυξής της ως μιας από τις πολιτιστικές πρωτεύουσες της Ευρώπης το 2000.

Οι δραστηριότητες που συγχρηματοδοτούνται από το ΕΤΠΑ περιλαμβάνουν τη βελτίωση του αστικού οδικού συστήματος, και των τουριστικών και αθλητικών εγκαταστάσεων 7 την ανακαίνιση του ιστορικού κέντρου, την αποκατάσταση μνημείων και προσόψεων και τη λήψη περιβαλλοντικών μέτρων στους ποταμούς Sar, Sarela και το Monte Pedroso, καθώς και δημοσίευση εκδόσεων συναφούς επιστημονικού και πολιτιστικού περιεχομένου.

Στο εξής, τα σχέδια διατήρησης και προστασίας της πολιτιστικής κληρονομιάς, στα οποία αξίζει να αποδοθεί ο χαρακτηρισμός «ευρωπαϊκά εργαστήρια της κληρονομιάς», θα πρέπει να υποβάλλονται από τα κράτη μέλη και να αποτελούν το αντικείμενο συγκεκριμένων αιτήσεων στο πλαίσιο της δράσης του προγράμματος «Raphδel» που θα πρέπει να απευθύνονται στην Επιτροπή.